Hatanpään kartano avautuu kesäksi yleisölle – Alakertaan avataan kahvila

Hatanpään kartanoon avataan kesäkahvila, joka on auki arkisin. Kahvila on satunnaisesti auki myös viikonloppuisin. Viikonloppuaukiolot kannattaa tarkistaa Facebookista. Marjo Rämö

Marjo Rämö

Hatanpään kartano avautuu yleisölle kahvilan muodossa. Kartanoon avataan tänään sunnuntaina Hatanpään kartanokahvila Kuiske, joka löytyy kartanorakennuksen ensimmäisestä kerroksesta. Kahvilaa pitää neljä nuorta restonomiopiskelijaa.

Kahvila on auki arkisin kello 10–20.

Juvenes järjesti kesätoiminnan virkistämiseksi liikeideakilpailun Tampereen ammattikorkeakoulun kolmannen vuoden restonomiopiskelijoille. Kilpailun tavoitteena oli löytää kartanolle yleisölle avointa ja idearikasta toimintaa kesälle 2018.

Kilpailun voittanut nelikko tarjoaa Kuiskeessa muun muassa erilaisia makeita ja suolaisia leivonnaisia, kakkuja, salaatteja, sämpylöitä ja vastajauhettua tuoretta kahvia Pirkanmaan Paahtimolta. Kahvilassa myydään myös jäätelöitä ja virvoitusjuomia.

Kahvilasta saa myös panttia vastaan piknik-koreja ja pihapelejä.